钦定古今图书集成/明伦汇编/氏族典/第237卷 > 张吾贵
## 钦定古今图书集成/明伦汇编/氏族典/第237卷 > 张吾贵

按《魏书张吾贵传》：“吾贵，字吴子，中山人。少聪慧口辩，
身长八尺，容貌奇伟。年十八，本部举为太学博士。吾
贵先未多学，乃从郦诠受《礼》，牛天祐受《易》。诠、祐粗为
开发，而吾贵览读一遍，便即别构户牖，世人竞归之。
曾在夏学，聚徒千数而不讲传生，徒窃云，张生之于
《左氏》似不能说。吾贵闻之，谓其徒曰：‘我今夏讲暂罢，
后当说传。君等来日，皆当持本’”，生徒怪之而已。吾贵
谓刘兰云：“君曾读《左氏》，为我一说。”兰遂为讲。三旬之
中，吾贵兼读杜、服，隐括两家异同，悉举诸生后集，便
为讲之，义例无穷，皆多新异，兰乃伏听。学者以此益
奇之。而以辩能饰非，好为诡说。由是业不久传，而气
陵牧守，不屈王侯，竟不仕而终。